Mosambiek se olifante dwaal rond in MpumalangaArgieffoto (Foto: ajoheyho, Pixabay) Die toerisme- en parkeagentskap in Mpumalanga (MTPA) is Saterdag in kennis gestel van 11 olifante wat in Madadeni in die Nkomazi-streek rondloop. Die olifante is vermoedelik oorspronklik van Mosambiek en het deur Eswatini hul weg na Mpumalanga gebaan. Kholofelo Nkambule, woordvoerder van die MTPA, sê sedert die olifante in die provinsie aangekom het, het verskeie mense hul reis gevolg. “Daar is verskeie versoeke dat hulle veilig terugbegelei moet word na Mosambiek.” ŉ Span kenners van die MTPA werk onverpoosd om seker te maak dat dié olifante nie ŉ bedreiging inhou vir inwoners nie en dat hulle veilig teruggeneem sal word. “Ons doen ŉ beroep op die gemeenskap om nie gewelddadig op te tree of die olifante op enige manier uit te lok nie. Dit kan daartoe lei dat die olifante hul lewens kan bedreig. Ons versoek die gemeenskap om saam met ons span kenners te werk terwyl ons die situasie monitor.”